Document ID: 32007D0244

PADOMES LĒMUMS 2007/244/KĀDP
(2007. gada 23. aprīlis),
ar ko īsteno Vienoto rīcību 2005/557/KĀDP par Eiropas Savienības civilmilitāro rīcību Āfrikas Savienības misijas atbalstam Darfūras reģionā Sudānā
EIROPAS SAVIENĪBAS PADOME,
ņemot vērā Padomes Vienoto rīcību 2005/557/KĀDP (2005. gada 18. jūlijs) par Eiropas Savienības civilmilitāro rīcību Āfrikas Savienības misijas atbalstam Darfūras reģionā Sudānā (1) un jo īpaši tās 8. panta 1. punkta otro daļu saistībā ar Līguma par Eiropas Savienību 23. panta 2. punktu,
tā kā:
(1)
Padome 2006. gada 17. oktobrī pieņēma Lēmumu 2006/725/KĀDP (2), ar ko īsteno Vienoto rīcību 2005/557/KĀDP par Eiropas Savienības civilmilitāro rīcību Āfrikas Savienības misijas atbalstam Darfūras reģionā Sudānā, pagarinot finansējumu attiecībā uz civilo aspektu līdz 2007. gada 30. aprīlim.
(2)
Kamēr nav notikusi pāreja no Āfrikas Savienības (ĀS) misijas uz ANO/ĀS kopīgu operāciju, Padome saskaņā ar Lēmuma 2006/486/KĀDP (3) 2. pantu ir nolēmusi turpināt Eiropas Savienības civilmilitāro rīcību Āfrikas Savienības misijas atbalstam Darfūras reģionā Sudānā.
(3)
Tādēļ attiecībā uz civilo aspektu Padomei būtu jāpieņem lēmums par finansējumu šīs atbalsta rīcības turpināšanai.
(4)
Atbalsta rīcību īstenos situācijā, kas var pasliktināties un kas varētu kaitēt Līguma 11. pantā izklāstītajiem Kopējās ārpolitikas un drošības politikas mērķiem,
IR PIEŅĒMUSI ŠO LĒMUMU.
1. pants
1. Finansējums, kas paredzēts, lai segtu izdevumus saistībā ar Vienotās rīcības 2005/557/KĀDP II daļas īstenošanu laikposmā no 2007. gada 1. maija līdz 2007. gada 31. oktobrim, ir EUR 2 125 000. Šis finansējums attiecas uz pašreizējo Āfrikas Savienības misiju Darfūras reģionā Sudānā (AMIS) mandāta laikposmu un turpmāku pārejas posmu, kura iznākumā varētu notikt pāreja uz ANO/ĀS kopīgu operāciju.
2. Izdevumus, ko finansē no 1. punktā minētās summas, pārvalda saskaņā ar Eiropas Kopienas procedūrām un noteikumiem, kurus piemēro Eiropas Savienības vispārējam budžetam, taču nekāds iepriekšējs finansējums nepaliek Kopienas īpašumā.
Trešo valstu valstspiederīgie var piedalīties piedāvājumu konkursos.
3. Izdevumi ir finansējami no 2007. gada 1. maija.
2. pants
Padome ne vēlāk kā 2007. gada 30. jūnijā izvērtē, vai ES atbalsta rīcība būtu jāturpina.
3. pants
Šis lēmums stājas spēkā tā pieņemšanas dienā.
4. pants
Šo lēmumu publicē Eiropas Savienības Oficiālajā Vēstnesī.
Luksemburgā, 2007. gada 23. aprīlī

Labels: 18
13
15
5